ജാബിര് പാലത്തിലെ സൈക്കിള് സവാരി: നിരവധി പേര് അറസ്റ്റില് കുവൈത്ത് സിറ്റി: ശൈഖ് ജാബിര് പാലത്തില് നിരോധനം ലംഘിച്ച് സൈക്കിള് സവാരി നടത്തിയ നിരവധി പേരെ അറസ്റ്റ് ചെയ്തതായി അധികൃതര് അറിയിച്ചു. സഞ്ചാരികളുടെ സുരക്ഷ ഉറപ്പാക്കാനാണ് ശൈഖ് ജാബിര് പാലത്തിലും ദോഹ ലിങ്ക് റോഡിലും സൈക്കിള് സവാരി വിലക്കിയതെന്നും ഇത് എല്ലാവരും അനുസരിക്കണമെന്നും ആഭ്യന്തര മന്ത്രാലയത്തിലെ ജനറല് റിലേഷന് ആന്ഡ് സെക്യൂരിറ്റി മീഡിയ അഭ്യര്ഥിച്ചു. അടുത്തിടെ ഉണ്ടായ അപകടങ്ങളുടെ പശ്ചാത്തലത്തില് സുരക്ഷ മുന്നിര്ത്തിയാണ് കുവൈത്തിലെ ശൈഖ് ജാബിര് കടല് പാലത്തില് സൈക്കിള് സവാരിയും നടത്തവും നിരോധിച്ചത്. ലോകത്തിലെ നാലാമത്തെ വലിയ കടല്പാലമായ ശൈഖ് ജാബിര് പാലത്തില് ഇപ്പോള് ഗതാഗതത്തിരക്ക് ഇല്ല. ഇതുകൊണ്ടുതന്നെ അമിത വേഗതയില് വരുന്ന വാഹനങ്ങള് അപ്രതീക്ഷിതമായി സൈക്കിള് യാത്രക്കാരെ ഇടിക്കാന് സാധ്യത കൂടുതലാണ്. അതേസമയം, സൈക്കിള് യാത്രികര്ക്ക് പ്രത്യേക ട്രാക്ക് നിര്മിക്കുന്നത് പരിഗണനയിലുണ്ട്. എന്നാല്, ഇത് ആലോചനാഘട്ടത്തിലാണ്. ഗസാലി അതിവേഗ പാതയിലെ സിഗ്നല് പോയന്റില്നിന്ന് ആരംഭിച്ച് ജമാല് അബ്ദുന്നാസര് റോഡിന് അനുബന്ധമായി സുബിയ്യ സിറ്റിയിലേക്ക് പോകുന്ന പ്രധാന പാലത്തിന് 37.5 കിലോമീറ്റര് ആണ് നീളം. ദോഹ തുറമുഖ ദിശയിലേക്ക് പോകുന്ന കൈവഴിക്ക് 12.4 കിലോമീറ്റര് നീളമാണുള്ളത്.